KIRJALLINEN KYSYMYS E-2018/01

esittäjä(t): Chris Davies (ELDR) komissiolle

(13. heinäkuuta 2001)

Aihe: Ulkosuhteista vastaavan pääosaston virkamiesten kokemus

Kuinka monta työntekijää ulkosuhteista vastaavassa pääosastossa on yksikönpäällikkönä tai tätä korkeammassa asemassa?

Kuinka moni näistä virkamiehistä on palvellut Euroopan unionin ulkopuolella sijaitsevissa lähetystöissä yhtäjaksoisesti yli vuoden ajan?

Kuinka kauan kukin virkamies on ollut yhteensä EU:n palveluksessa Euroopan unionin ulkopuolella sijaitsevissa lähetystöissä?

Mitä suunnitelmia komissiolla on sen varmistamiseksi, että ulkosuhteista vastaavan pääosaston palvelukseen Brysseliin hallintovirkamiehiksi otetuilla henkilöillä on laajempi käytännön kokemus työstä Euroopan unionin lähetystöissä unionin ulkopuolella?

Christopher Pattenin komission puolesta antama vastaus

(11. lokakuuta 2001)

Ulkosuhteiden pääosastoissa (joihin kuuluvat ulkosuhteiden pääosasto (RELEX), laajentumisasioiden pääosasto (ELARG), kehitysyhteistyön pääosasto (DEV), kauppapolitiikan pääosasto (TRADE), yhteistyötoimisto Europe-Aid (AIDCO) sekä humanitaarisen avun toimisto (ECHO)) palvelee parhaillaan yksikönpäällikköinä tai sitä korkeammassa asemassa seuraava määrä henkilöstöä:

RELEX: 58 virkamiestä yksikönpäällikköinä tai sitä korkeammassa asemassa. Heistä 16 on palvellut komission ulkomaanedustustoissa yli vuoden ajan: kaksi kahden ja puolen vuoden ajan, kaksi kolmen vuoden ajan, yksi kolmen ja puolen vuoden ajan, kaksi neljän vuoden ajan, yksi viiden vuoden ajan, yksi seitsemän ja puolen vuoden ajan, kaksi kahdeksan vuoden ajan, yksi yhdeksän vuoden ajan, kaksi 11 vuoden ajan, yksi 14 vuoden ajan ja yksi 19 vuoden ajan.

ELARG: 20 virkamiestä yksikönpäällikköinä tai sitä korkeammassa asemassa. Heistä neljä on palvellut komission ulkomaanedustustoissa vähintään vuoden ajan: yksi yhden vuoden ajan, yksi kolmen vuoden ajan, yksi viiden vuoden ajan ja yksi kuuden vuoden ajan.

DEV: 31 virkamiestä yksikönpäällikköinä tai sitä korkeammassa asemassa. Heistä 12 on palvellut komission ulkomaanedustustoissa yli vuoden ajan: yksi kahden ja puolen vuoden ajan, yksi kolmen vuoden ajan, yksi kolmen ja puolen vuoden ajan, kaksi neljän vuoden ajan, yksi 12 vuoden ajan, yksi 14 ja puolen vuoden ajan, yksi 15 vuoden ajan, yksi 17 vuoden ajan, yksi 20 ja puolen vuoden ajan, yksi 23 vuoden ajan ja yksi 27 vuoden ajan.

TRADE: 28 virkamiestä yksikönpäällikköinä tai sitä korkeammassa asemassa. Heistä kuusi on palvellut komission ulkomaanedustustoissa yli vuoden ajan: yksi kahden ja puolen vuoden ajan, kaksi neljän vuoden ajan, yksi kuuden vuoden ajan, yksi kahdeksan vuoden ajan ja yksi yhdeksän ja puolen vuoden ajan.

AIDCO: 62 virkamiestä yksikönpäällikköinä tai sitä korkeammassa asemassa. Heistä 15 on palvellut komission ulkomaanedustustoissa yli vuoden ajan: yksi kahden vuoden ajan, yksi kahden ja puolen vuoden ajan, kolme neljän vuoden ajan, yksi seitsemän ja puolen vuoden ajan, yksi yhdeksän vuoden ajan, yksi 14 vuoden ajan, yksi 16 vuoden ajan, kolme 18 vuoden ajan ja kolme 21 vuoden ajan.

ECHO: Kymmenen virkamiestä yksikönpäällikköinä tai sitä korkeammassa asemassa. Heistä kolme on palvellut komission ulkomaanedustustoissa: yksi kolmen vuoden ajan, yksi kahdeksan vuoden ajan ja yksi kymmenen vuoden ajan.

Komissio tiedostaa, että on varmistettava, että yhteisön toimielinten päätoimipaikkojen johtotehtävissä työskentelevä henkilöstö hyötyy palvelemisesta unionin ulkopuolella saadusta käytännön kokemuksesta. Komissio hyväksyi 25. maaliskuuta 1996 tekemällään päätöksellä(1) komission ulkomaanedustuksen pidemmän aikavälin vaatimuksia koskevan kertomuksen yleislinjat. Kertomukseen sisältyy suositus siitä, että komissio vahvistaa periaatteen, jonka mukaan yhteisön ulkopuolisia maita koskevien osastojen henkilöstö velvoitetaan palvelemaan yhteisön toimielinten päätoimipaikkojen ulkopuolella. Huhtikuun 8. päivänä 1997 antamassaan tiedonnannossa(2) komissio vahvisti, että kaikkien ulkosuhteiden pääosastojen A-virkamiesten on palveltava unionin ulkopuolella, ja määräsi kyseisen vaatimuksen täyttämistä koskevista käytännön järjestelyistä.

Palvelua unionin ulkopuolella koskevan velvoitteen ansiosta komissio pystyy täyttämään erityisesti niissä maissa sijaitsevien lähetystöjen henkilöstövaatimukset, joissa elinolosuhteet ovat vähemmän houkuttelevia. Näin varmistetaan varsinkin, että virkamiesten kokemus vastaa paremmin virkojen asettamia vaatimuksia ja päinvastoin ja että ulkomaanedustuksessa ja yhteisön toimielinten päätoimipaikoissa saadut kokemukset täydentävät paremmin toisiaan.

(1) SEC(96) 554.

(2) SEC(97) 605.